รองนายกรัฐมนตรี เผยเศรษฐกิจโลกในปีนี้มีแนวโน้มชะลอตัวลง โดยเฉพาะด้านการส่งออก ทุกหน่วยงานที่เกี่ยวข้องทั้งภาครัฐ ภาคเอกชน จะต้องเข้มแข็งเพื่อรองรับสถานการณ์ที่เปลี่ยนแปลง
นายสมคิด จาตุศรีพิทักษ์ รองนายกรัฐมนตรี กล่าวระหว่างการหารือแนวทางการขับเคลื่อนการพัฒนาขีดความสามารถในการแข่งขันของประเทศ ร่วมกับสำนักงานพัฒนาการเศรษฐกิจและสังคมแห่งชาติ (สภาพัฒน์) ว่า ความสามารถทางเศรษฐกิจของไทยปี 2562 จากภาพรวมมีการเติบโตในทิศทางที่ดีขึ้น เช่น ด้านเศรษฐกิจภายในประเทศ เติบโตเพิ่มขึ้นร้อยละ 4.1 โดยเฉพาะการขยายตัวของการใช้จ่ายภาคเอกชนที่ร้อยละ 4.6 และการลงทุนระหว่างประเทศที่ปรับตัวดีขึ้นจากอันดับที่ 37 เป็นอันดับที่ 21 เป็นเพราะการลงทุนในตลาดตราสารหนี้ที่เพิ่มขึ้นจากนักลงทุนต่างชาติ และการปรับขึ้นอัตราดอกเบี้ย ตามนโยบายของคณะกรรมการนโยบายการเงิน (กนง.) ในรอบปีที่ผ่านมา ในขณะเดียวกัน การค้าระหว่างประเทศ ยังคงอยู่ใน 10 อันดับแรกของโลกมาโดยตลอด แต่จะต้องเฝ้าระวังการส่งออกที่เริ่มชะลอตัวลง และอัตราแลกเปลี่ยนที่ยังคงแข็งค่าอย่างต่อเนื่องจนไม่สามารถส่งเสริมให้ธุรกิจแข่งขันได้         อย่างไรก็ตาม สภาพัฒน์ฯ ได้มีแนวทางบริหารจัดการเศรษฐกิจในปี 2562 ด้วยการขับเคลื่อนการส่งออกให้สามารถขยายตัวได้ไม่ต่ำกว่าร้อยละ 3 /การสนับสนุนการขยายตัวของภาคการท่องเที่ยว /การสนับสนุนการขยายตัวของการลงทุนภาคเอกชน /และการดูแลเกษตรกร ผู้มีรายได้น้อย และการสร้างความเข้มแข็งให้กับ SMEs และเศรษฐกิจฐานราก ซึ่งเรื่องดังกล่าวจะต้องดำเนินการควบคู่กับการส่งเสริมให้หน่วยงานภาครัฐและเอกชน นำระบบดิจิทัลเข้ามาใช้ดำเนินงานและต้องมีรูปแบบไปในทิศทางเดียวกัน เพื่อสร้างประสิทธิภาพที่ดียิ่งขึ้น ในส่วนผู้ประกอบการต้องพร้อมรับมือกับการแข่งขันในตลาดโลก และผู้ที่เป็นแรงงานจะต้องเปิดรับและปรับตัว เรียนรู้สิ่งใหม่อยู่เสมอ         นอกจากนี้ รองนายกรัฐมนตรีได้กำชับให้ทุกหน่วยงานต้องเข้มแข็งเป็นเสาหลักและดูแลประชาชนได้ ซึ่งจะช่วยให้เกิดการเพิ่มขีดความสามารถด้านการแข่งขันของประเทศให้อยู่ในระดับที่ดีขึ้นได้อย่างมีเอกภาพ